b'\n_START_ARTICLE_\nKabuss\n_START_PARAGRAPH_\nKabuss, ogs\xc3\xa5 skrevet kapusj (kapusjong), kabuds, karbuss og annet, er en eldre betegnelse p\xc3\xa5 ulike typer historiske hodeplagg i form av skulderslag, hetter og varme luer som dekket nakken og ble b\xc3\xa5ret istedenfor hatt._NEWLINE_Ordet kan brukes om en hette sydd fast til en kappe, s\xc3\xa6rlig munkekutter, for eksempel b\xc3\xa5ret av kapusinere. Kabuss kan ogs\xc3\xa5 v\xc3\xa6re skulderslag p\xc3\xa5 gamle vekterdrakter. Kabuss ble siden brukt som p\xc3\xa5 betegnelse p\xc3\xa5 en lodden lue uten skygge, men med lange \xc3\xb8reklaffer som knappes under haken eller sl\xc3\xa5s opp og knappes bak nakken. Kabuss-luene var sydd sammen av fire stykker og gjerne laget av skinn eller f\xc3\xb4ret stoff eller voksduk. Slike luer ble s\xc3\xa6rlig brukt av menn, men i Nord-Norge ogs\xc3\xa5 av eldre kvinner. Varme kabusser ble b\xc3\xa5ret som uniformslue av b\xc3\xa5de vektere (\xc2\xabnattpoliti\xc2\xbb) og visse typer soldater fra 1700-tallet.'